গুহার ছাদে ঝুলতে দেখা যায় চুনাপাথরের নানা আকৃতি। ঝুলে থাকা এইসব আকৃতির নাম স্ট্যালাকটাইট। অনেক সময় গুহার ছাদ ভিজে থাকে ক্যালসিয়াম বাই-কার্বনেট মেশানো বৃষ্টির জলে। মজার ব্যাপার হল জলে মিশে থাকা ক্যালসিয়াম বাই-কার্বনেট বাতাসের সংস্পর্শে এলেই আবার চুনাপাথরে পরিণত হয়। গুহার ছাদে চুনাপাথর জমে তৈরি হয় স্ট্যালাকটাইট। চুনাপাথরের গুহা ছাড়াও আরও অনেক রকম গুহার ছাদে জল, এমন কি আগ্নেয়গিরির লাভা জমেও স্ট্যালাকটাইট তৈরি হয়। কখনও স্ট্যালাকটাইট থেকে মেঝেতে ঝরে পড়ে ফোঁটা ফোঁটা ক্যালসিয়াম বাই-কার্বনেট মেশানো জল। চুনাপাথর জমাট বাঁধে স্ট্যালাকটাইটের নীচে। সৃষ্টি হয় স্ট্যালাগমাইট। উপর থেকে নীচে নেমে আসে স্টালাকটাইট। আর স্ট্যালাগমাইট নীচ থেকে উপরের দিকে উঠে স্ট্যালাকটাইটকে ছুঁতে চায়। এক সময় দু’জনে মিলে তৈরি করে সুন্দর একটা স্তম্ভ।